મેં તેમની સાથે કામ તો નથી કર્યુ, પણ બાળપણથી તેમના કામનો સાક્ષી રહ્યો છું. તેમણે ‘ઝેર તો પીધા જાણી જાણી’ અને ‘વેવિશાળ’ જેવા નાટકો કરેલા તેમાં મારા મમ્મી પણ કામ કરતાં હતા. તે વખતે હું મમ્મીની આંગળી પકડીને રિહર્સલમાં તેમજ ક્યારેક શોમાં પણ જતો. તે વખતે મારી ઉંમર હશે છએક વર્ષની. ‘ઝેર તો પીધા..’માં એક દૃશ્ય હતું કે શિક્ષિકા બાળકને ભણાવી રહ્યા છે, એક વખત શોમાં રોલ કરનાર બાળક નહોતો આવી શકે તેમ તો ઉપેન્દ્રભાઈએ મને તે રોલ કરવાનું કહ્યું હતું. હું 1962થી મુંબઈમાં ગુજરાતી રંગભૂમિનો સાક્ષી રહ્યો છું, મારી આ જર્નીમાં ઉપેન્દ્રકાકા...(સહેજ અટકીને કહે છે કે હું તેમને ઉપેન્દ્રકાકા જ કહું છું)એ મારા પર બહુ અસર કરી છે. મને તેમની સાથે કામ ન કરી શકવાનો મને અફસોસ છે, જે હંમેશાં રહેશે.- દર્શન જરીવાલા, અભિનેતા